Villum Christensen (LA), 2012-02-21:
Tak for det.
På vegne af vores socialordfører og i øvrigt også den konservative ordfører skal jeg give udtryk for følgende:
Formålet med kommissionen var at undersøge, hvordan man på plejehjem og i plejeboliger kan understøtte de ældres livskvalitet og selvbestemmelse og se på, om der er unødvendige regler, som er barrierer for et godt hverdagsliv i plejeboliger og på plejehjem i dag – eller sagt på dansk: Det handler om at skabe hjem i stedet for institutioner; det handler om omsorg og livsglæde frem for regler og stive systemer.
Det handler om at spørge sig selv, om det er et sted, man selv har lyst til at bo.
Konkret betyder det, at vi dagligt skal kæmpe for, at beboerne er vigtigere end murstenene.
Vi skal have plejen, maden og aktiviteterne i centrum.
Vi skal lytte til de ældres ønsker og opmuntre og hjælpe dem til at fortsætte livet med de interesser og de vaner, som de havde, indtil de kom på plejehjem.
For man kan sige, at når vi fødes som originaler, kan det jo ikke være meningen, at vi alle sammen skal dø som kopier.
Hvad betyder det så for den virkelige verden?
Som eksempel vil jeg nævne den store betydning, det har for den daglige trivsel, at der rent faktisk findes et køkken på hjemmene.
Her kan personalet tilberede gode, velduftende måltider og skabe en hyggelig og hjemlig atmosfære ved at gøre noget ud af borddækning, oppyntning med blomster og levende lys
f.eks. Et glas vin eller en øl til maden skaber en god stemning, og hvorfor ikke også have en hyggepianist en gang om ugen, der kan slå tonerne an til en fællessang over en kop kaffe og en lille skarp.
Det giver gode fælles oplevelser for beboerne og for personalet og for de pårørende, som er på besøg.
Det handler om at fortsætte de gode takter fra et langt liv og ikke isolere den enkelte på eget værelse.
Personalet skal være så meget sammen med de ældre som overhovedet muligt.
De skal deltage i og anspore til, at der er liv på plejehjemmene – også om aftenen og i weekenderne.
Personalet skal kunne holde ubegrænsede kaffepauser sammen med de ældre, og hvorfor ikke gå hele vejen og tage på en årlig ferie med all inclusive?
Disse forslag fordrer selvfølgelig, at man lægger »plejer« på hylden og skaber en værdibaseret og synlig ledelse, hvor personalet tør vise vejen og se på muligheder frem for begrænsninger under mottoet: frihed under ansvar.
Man bliver trist og indigneret, når vi gang på gang bliver præsenteret for historier i pressen om forbud mod saftevand, forbud mod egne møbler og erstatning af hjemmeplejens støvsuger med en robot.
Vi skal leve livet – hele livet.
Det gør vi bedst sammen med andre, for som teologen K.E. Løgstrup så flot formulerede det, har den enkelte aldrig med et andet menneske at gøre, uden at han holder noget af dets liv i sin hånd.
Disse betragtninger skal sammen med kommissionens rapport bruges til at sætte de bedste rammer for vores ældrepleje i tiden fremover, og det er vores håb, at vi sammen på Christiansborg og på tværs af partiskel – jeg tror godt, det kan lade sig gøre – kan formulere en buket af lovforslag, der kan bringe Danmark væk fra regeltyranniet og i stedet få Danmark til at fremstå som et foregangsland på ældreområdet, der fastholder livsglæden og livslysten hele vejen igennem livet.
Det skylder vi vores ældre, og det skylder vi os selv.